b'\n_START_ARTICLE_\nPhilosophiae doctor (Norge)\n_START_PARAGRAPH_\nPhilosophiae doctor, som ogs\xc3\xa5 kan skrives philosophi\xc3\xa6 doctor (latin: \xc2\xabfilosofisk doktor\xc2\xbb), forkortet ph.d., er en akademisk grad som ble innf\xc3\xb8rt i Norge i 2003. Den er av mange ulike grader p\xc3\xa5 verdensbasis og i Norge betegnet som \xc2\xabfilosofisk doktorgrad\xc2\xbb; \xc2\xabfilosofisk\xc2\xbb viser til det filosofiske fakultet, ikke faget filosofi\xc2\xa0i snever forstand. Graden er normert til 8 \xc3\xa5rs studier totalt, hvorav 2,5 \xc3\xa5rs forskning._NEWLINE_Graden er resultat av en omfattende reform som innebar at b\xc3\xa5de de tradisjonelle doktorgradene (med unntak av dr. philos.) og de andre h\xc3\xb8yere gradene p\xc3\xa5 niv\xc3\xa5 som internasjonalt tilsvarer doktorgrad (lisensiatgrad, magistergrad) ble avskaffet og erstattet av ph.d. Mens doktorgrad i Norge tidligere ofte var en grad man eventuelt tok sent i karrieren, og ikke noen forutsetning for en forskerkarriere, er m\xc3\xa5lsetningen med ph.d. at graden skal v\xc3\xa6re en grad man tar i begynnelsen av karrieren, omtrent p\xc3\xa5 samme m\xc3\xa5te som eldre tiders magistergrad eller lisensiatgrad i mange fag. Omfangsmessig tilsvarer ph.d.-graden omtrent en magistergrad eller lisensiatgrad._NEWLINE_Den samme reformen ble gjennomf\xc3\xb8rt i Danmark, der ph.d. ble innf\xc3\xb8rt som en formell videref\xc3\xb8ring av lisensiatgraden (betegnet som \xc2\xabph.d. (lisensiatgraden)\xc2\xbb i en overgangsperiode) og indirekte av magistergraden. Selve betegnelsen \xc2\xabden filosofiske doktorgrad\xc2\xbb brukes av historiske grunner i Norge bare om dr. philos., ikke om ph.d. (det samme gjelder i Danmark, der ph.d. ikke formelt regnes som en doktorgrad)._NEWLINE_Philosophiae doctor (philosophi\xc3\xa6 doctor) uttales p\xc3\xa5 klassisk latin filosofiaj doktor.\n_START_SECTION_\nBakgrunn\n_START_PARAGRAPH_\nDoktorgradens historie i Danmark-Norge g\xc3\xa5r tilbake til grunnleggelsen av K\xc3\xb8benhavns Universitet i 1479; de opprinnelige doktorgradene er dr. theol., dr. juris og dr. med. Etter etableringen av Det Kongelige Frederiks Universitet i 1811 brukte universitetet doktorgradsforskriftene fra K\xc3\xb8benhavns Universitet de f\xc3\xb8rste \xc3\xa5rene, og etter at egne norske forskrifter kom p\xc3\xa5 plass fortsatte systemet i h\xc3\xb8y grad \xc3\xa5 v\xc3\xa6re identisk med det danske. Ordningen med en \xc2\xabfilosofisk doktorgrad\xc2\xbb slik man kjenner den i dag, med det sentrale kjennetegnet at man gjennomf\xc3\xb8rer et st\xc3\xb8rre forskningsarbeid, stammer fra den humboldtske universitetstradisjonen i Tyskland, og ble i l\xc3\xb8pet av 1800-tallet tatt i bruk i en rekke andre land i varierende form. B\xc3\xa5de Danmark og Norge innf\xc3\xb8rte graden doctor philosophiae (forkortet dr. phil. og dr. philos.) i 1824 (i Norge ble den f\xc3\xb8rste gang tildelt i 1847). Graden erstattet den historiske magistergraden som \xc3\xb8verste grad ved det filosofiske fakultet. Dr. philos. ble mest brukt innen de fagene som tradisjonelt h\xc3\xb8rte under det filosofiske fakultet (alt annet enn teologi, jus og medisin), men kan tildeles innen alle fag. Ulikt Tyskland hadde man ikke i Danmark og Norge et niv\xc3\xa5 over doktorgraden (habilitasjon), og den filosofiske doktorgraden i Danmark og Norge ble dermed heller sammenlignbar med den tyske habilitasjonen (den danske dr. phil.-graden oversettes ofte som Habilitation). Den norske dr. philos.-graden \xc2\xabholder et niv\xc3\xa5 som svarer til krav ved ansettelser i professorater\xc2\xbb og regnes som en h\xc3\xb8yere doktorgrad enn andre doktorgrader._NEWLINE_Filosofiske doktorgrader basert p\xc3\xa5 doktorgraden i Tyskland ble innf\xc3\xb8rt ved amerikanske l\xc3\xa6resteder p\xc3\xa5 1800-tallet, og skrivem\xc3\xa5ten philosophiae doctor (PhD eller Ph.D.) ble tatt i bruk der ved begynnelsen av det 20. \xc3\xa5rhundre. I l\xc3\xb8pet av det 20. \xc3\xa5rhundre har graden med denne skrivem\xc3\xa5ten, basert p\xc3\xa5 den amerikanske graden, blitt den vanligste form for doktorgrad i engelsktalende land. I Storbritannia ble imidlertid ikke ph.d.-grader vanlige f\xc3\xb8r langt inn i det 20. \xc3\xa5rhundre (frem til da var doktorgraden (f.eks. Doctor of Science og Doctor of Letters) en grad som noen ganske f\xc3\xa5 fremtredende akademikere tok, slik som i Norge). Ph.d.-graden ble i Storbritannia innf\xc3\xb8rt i 1917 som en \xc2\xablavere doktorgrad\xc2\xbb f\xc3\xb8rst og fremst for \xc3\xa5 tiltrekke seg amerikanske studenter. Et st\xc3\xb8rre gjennomslag fikk graden f\xc3\xb8rst i etterkrigstiden. Hverken i USA, Storbritannia, Australia eller andre engelskspr\xc3\xa5klige land er det noen selvf\xc3\xb8lge at ph.d.-graden inneb\xc3\xa6rer en disputas, slik det tradisjonelle kjennetegnet p\xc3\xa5 en doktorgrad i Skandinavia er, og det er i disse landene heller ikke noen selvf\xc3\xb8lge at ph.d.-avhandlingene gj\xc3\xb8res offentlig tilgjengelige (praksis er sv\xc3\xa6rt varierende).\n_START_SECTION_\nPh.d. i Norge\n_START_PARAGRAPH_\nKvalitetsreformen i Norge i 2003 innf\xc3\xb8rte graden philosophiae doctor (forkortet ph.d.) etter amerikansk m\xc3\xb8nster. Samtidig ble alle andre doktorgrader bortsett fra dr. philos. vedtatt avskaffet etter 2008._NEWLINE_Etter 2008 eksisterer det to grader i Norge som kalles filosofiske doktorgrader: Dr. philos. og ph.d. Forskjellen p\xc3\xa5 gradene er at ph.d. tildeles etter deltagelse i organisert forskeroppl\xc3\xa6ringsprogram, mens dr. philos. er en ikke veiledet grad, slik alle norske doktorgrader var tidligere, og i praksis tildeles mer erfarne akademikere, som kvalifiserer seg for doktorgrad p\xc3\xa5 gamlem\xc3\xa5ten, dvs. p\xc3\xa5 egen h\xc3\xa5nd. Det har v\xc3\xa6rt vanlig at dr. philos. ble tatt av allerede godt etablerte akademikere, ofte som en avslutning p\xc3\xa5 livsverket, et \xc2\xabambisi\xc3\xb8st mesterstykke\xc2\xbb.\n_START_SECTION_\nPh.d. i forhold til andre grader\n_START_PARAGRAPH_\nI Norge har det v\xc3\xa6rt en tradisjonell oppfatning at den amerikanske graden ph.d. ikke er en like h\xc3\xb8y doktorgrad som de tradisjonelle norske/danske doktorgradene. I Danmark, hvor en ph.d.-grad bygget p\xc3\xa5 den amerikanske graden (og av samme omfang som ph.d.-graden fra 2003 i Norge) ble innf\xc3\xb8rt i 1989, blir graden uoffisielt betegnet som \xc2\xabden lavere doktorgrad\xc2\xbb, er formelt plassert p\xc3\xa5 samme niv\xc3\xa5 som lisensiatgraden (som ph.d.-graden avl\xc3\xb8ste) og regnes ikke formelt som en doktorgrad, men som en lavere grad enn dr. phil. og de andre s\xc3\xa5kalte \xc2\xabstore doktorgradene\xc2\xbb eller klassiske doktorgradene. Historieprofessor Brian Patrick McGuire skriver at \xc2\xaben dr. phil.-grad anses den dag i dag af mange danske akademikere for at v\xc3\xa6re den \xe2\x80\x98rigtige\xe2\x80\x99 doktorgrad som kun de \xe2\x80\x98bedste forskere\xe2\x80\x99 kan opn\xc3\xa5. Ph.d.-graden opfattes til geng\xc3\xa6ld som en anden klasses doktorgrad beregnet p\xc3\xa5 de mindre\xc2\xa0\xe2\x80\x99\xc3\xa5nder\xe2\x80\x99.\xc2\xbb Ogs\xc3\xa5 i Norge har ph.d. blitt sammenlignet med gradene som tidligere var plassert under doktorgrader; f.eks. har Rune Slagstad sammenlignet ph.d.-graden med en (god) hovedfagsoppgave. If\xc3\xb8lge universitetshistorikeren John Peter Collett er det \xc2\xabumulig \xc3\xa5 sammenligne den gamle doktorgraden med dagens ph.d.-grad, siden disse gradene er s\xc3\xa5 totalt forskjellige\xc2\xbb._NEWLINE_Den norske graden ph.d. oversettes til engelsk som PhD. PhD er imidlertid ogs\xc3\xa5 den vanlige engelske oversettelsen av den tidligere lisensiatgraden og den tidligere magistergraden i Norge, som ble tildelt f\xc3\xb8r Bolognaprosessen i endel fag.'